Die gesprek was oor die digitale era en hoe mense toenemend die nuwe tegnologie in hul daaglikse lewe inspan. ‘n Sewentig-plusser het ingebel – iewers uit Natal – en entoesiasties uitgewei oor alles wat hy met sy “laptoppie” uitrig terwyl hy in sy motor sit en wag vir sy gade op die een of ander inkopietog.
Kragwoorde rol oor Pedro Kruger se lippe in die openingstoneel van die opvoering “Lyf” (as ek die naam reg onthou) terwyl hy spook om met die een of ander langsteel-klou sy sokkie aan sy voet te kry.
Dis maar ‘n komplikasie as huweliksharmonie by geleentheid ietwat versteur is, maar die sokkie moet aan. Dan steek jy jou trots vinnig in jou sak, boeta, en jy roep dringend uit die slaapkamer om hulp.
Tokkie kom loer in vir haar roetine-joppie, en toe sy my só klaar ge-sokkie aantref, is sy die ene lof oor dié prestasie. Heuglike oomblik!